SL Uradni list Evropske unije C 34/1

MNENJE KOMISIJE

z dne 26. januarja 2018

o načrtu za odlaganje radioaktivnih odpadkov, nastalih pri razgradnji objekta za obsevane materiale, ki je del jedrske elektrarne Chinon v Franciji

(Besedilo v francoskem jeziku je edino verodostojno)

(2018/C 34/01)

Spodnja ocena je izvedena v skladu z določbami Pogodbe Euratom brez poseganja v kakršne koli dodatne ocene, ki se izvajajo v skladu s Pogodbo o delovanju Evropske unije, in obveznosti, ki izhajajo iz nje in sekundarne zakonodaje (1).

Evropska komisija je 23. junija 2017 v skladu s členom 37 Pogodbe Euratom od francoske vlade prejela splošne podatke o načrtu za odlaganje radioaktivnih odpadkov (2), nastalih pri razgradnji objekta za obsevane materiale, ki ji del jedrske elektrarne Chinon v Franciji.

Na podlagi teh podatkov in po posvetovanju s skupino strokovnjakov je Komisija oblikovala naslednje mnenje:

1. Razdalja med jedrsko elektrarno in najbližjo mejo z drugo državo članico, v tem primeru Združenim kraljestvom, je 384 km. Naslednja najbližja država je Belgija, ki je oddaljena 426 km. Najbližja meja sosednje države, v tem primeru Kanalskih otokov (samostojno ozemlje pod suverenostjo Združenega kraljestva), je oddaljena približno 300 km.

2. Med običajnim postopkom razgradnje ni verjetno, da bi izpusti plinastih radioaktivnih snovi povzročili izpostavljenost prebivalstva v drugi državi članici ali sosednji državi, ki bi bila ob upoštevanju mejnih doz iz direktiv o temeljnih varnostnih standardih pomembna z zdravstvenega vidika (3).

3. Med običajnim postopkom razgradnje ni pričakovan izpust tekočih radioaktivnih snovi; francoski organi zato ne bodo izdali dovoljenja za izpuste radioaktivnega toka odpadkov te vrste.

4. Trdni radioaktivni odpadki, tako iz razgradnje kot iz obratovanja, se bodo začasno skladiščili na kraju samem, dokler ne bodo prepeljani v odobrene centre za predelavo ali odlagališča v Franciji. Komisija priporoča, da se z meritvami preostale radioaktivnosti, ki se opravljajo za potrditev, da so trdi odpadki po dekontaminaciji običajni odpadki, zagotovi skladnost z merili za odpravo nadzora, ki so določena v direktivah o temeljnih varnostnih standardih.

5. V primeru nenačrtovanih izpustov radioaktivnih snovi, ki bi bili posledica nesreče take vrste in razsežnosti, kot je navedeno v splošnih podatkih, doze, ki bi jim lahko bilo izpostavljeno prebivalstvo druge države članice ali sosednje države, ne bi dosegle ravni, ki bi bila ob upoštevanju referenčnih nivojev iz direktiv o temeljnih varnostnih standardih pomembna z zdravstvenega vidika.

Komisija zato meni, da izvajanje načrta za odlaganje radioaktivnih odpadkov v kateri koli obliki, nastalih pri razgradnji objekta za obsevane materiale, ki ji del jedrske elektrarne Chinon v Franciji, tako med običajnim obratovanjem kot ob nesreči, ki bi bila take vrste in razsežnosti, kot je navedeno v splošnih podatkih, ne bi smelo povzročiti radioaktivne kontaminacije vode, prsti ali ozračja druge države članice ali sosednje države, ki bi bila pomembna z zdravstvenega vidika, ob upoštevanju določb iz direktiv o temeljnih varnostnih standardih.

V Bruslju, 26. januarja 2018 Za Komisijo Miguel ARIAS CAÑETE Član Komisije

(1) Na primer, v skladu s Pogodbo o delovanju Evropske unije bi bilo treba okoljske vidike še dodatno oceniti. V zvezi s tem bi Komisija rada opozorila na določbe Direktive 2011/92/EU o presoji vplivov nekaterih javnih in zasebnih projektov na okolje, kakor je bila spremenjena z Direktivo 2014/52/EU; na Direktivo 2001/42/ES o presoji vplivov nekaterih načrtov in programov na okolje, kot tudi na Direktivo 92/43/EGS o ohranjanju naravnih habitatov ter prosto živečih živalskih in rastlinskih vrst ter Direktivo 2000/60/ES o določitvi okvira za ukrepe Skupnosti na področju vodne politike.

(2) Odlaganje radioaktivnih odpadnih snovi v smislu točke 1 Priporočila Komisije 2010/635/Euratom z dne 11. oktobra 2010 o uporabi člena 37 Pogodbe Euratom (UL L 279, 23.10.2010, str. 36).

(3) Direktiva sveta 96/29/Euratom z dne 13. maja 1996 o določitvi temeljnih varnostnih standardov za varstvo zdravja delavcev in prebivalstva pred nevarnostmi zaradi ionizirajočega sevanja (UL L 159, 29.6.1996, str. 1) ter Direktiva Sveta 2013/59/Euratom z dne 5. decembra 2013 o določitvi temeljnih varnostnih standardov za varstvo pred nevarnostmi zaradi ionizirajočega sevanja in o razveljavitvi Direktiv 89/618/Euratom, 90/641/Euratom, 96/29/Euratom, 97/43/Euratom in 2003/122/Euratom (UL L 13, 17.1.2014, str. 1), z učinkom od 6. februarja 2018.